pythainlp/thaigov-v2-corpus-22032023 huggingface dataset:
วันจันทร์ที่ 27 มิถุนายน 2565
รมว.พม. พบปะเครือข่ายหญิงไทยในยุโรป พร้อมรับไปบูรณาการข้ามกระทรวงแบบ One Stop Service แต่งตั้ง อพม. กิตติมศักดิ์ และ Thai Community Ambassador ช่วยเหลือคนไทยในต่างประเทศ
รมว.พม. พบปะเครือข่ายหญิงไทยในยุโรป พร้อมรับไปบูรณาการข้ามกระทรวงแบบ One Stop Service แต่งตั้ง อพม. กิตติมศักดิ์ และ Thai Community Ambassador ช่วยเหลือคนไทยในต่างประเทศ
วันที่ 25 มิ.ย. 65นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)เปิดเผยว่า วันนี้ ตนได้พบปะและพูดคุยกับผู้แทนเครือข่ายหญิงไทยในยุโรปจากประเทศฝรั่งเศส อิตาลี และเยอรมนี โดยรับเร่งประสานงานหน่วยงานราชการไทยแบบ One Stop Service เพื่อช่วยแก้ปัญหาหลากหลายที่เกิดขึ้น อีกทั้งส่งเสริมอาชีพ ให้คำปรึกษาจิตวิทยา ตลอดจนลูกครึ่งชายไทยในต่างประเทศที่ต้องเกณฑ์ทหาร
นายจุติกล่าวต่อไปว่า การพบปะกันครั้งนี้เกิดขึ้นที่ กรุงปารีส ประเทศฝรั่งเศส ในระหว่างที่ ตน พร้อมด้วยนางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.)และนายทวีพงษ์วิชัยดิษฐ ผู้ว่าการการเคหะเเห่งชาติ เดินทางเข้าร่วมการประชุม World Urban Forum ครั้งที่ 11 ณ ประเทศโปแลนด์ ทั้งนี้ จึงถือโอกาสนี้ พบปะกับเครือข่ายหญิงไทยในยุโรป สมาคมไทย - โพรวองซ์ นครมาร์แซย์ (Association Thaïe - Provence, Marseille) ฝรั่งเศส องค์กร Help Thai (ฝรั่งเศส - ประเทศไทย) และผู้แทนเครือข่ายจากประเทศอิตาลี และเยอรมัน เพื่อรับฟังถึงแนวทางการทำงานร่วมกันและปัญหาต่างๆ ที่เกิดขึ้น
คุณจงเจริญ ศรแก้ว กริมสมันน์ รองประธานเครือข่ายหญิงไทยในยุโรปได้เสนอว่าการดำเนินการช่วยเหลือคนไทยในต่างประเทศ ปัจจุบันยังทำแยกส่วน จึงไม่สามารถทำการแก้ปัญหาได้อย่างรวดเร็ว ดังนั้น จึงขอให้ รมว.พม. แสวงหาแนวทางแก้ปัญหาแบบ One Stop Service รวมทั้งปัญหาการเกณฑ์ทหารของลูกครึ่งชายไทย
คุณน้ำทิพย์ เสน่หา ผู้แทนสมาคมไทย-โพรวองซ์ได้เสนอปัญหาว่า คนไทยในต่างประเทศประสบปัญหาการปรับตัวในการใช้ชีวิต จึงต้องการนักจิตวิทยาที่เป็นคนไทยและเข้าใจสภาพปัญหาของคนไทยในต่างประเทศ ทั้งนี้ จึงขอให้ รมว.พม. ช่วยเหลือในประเด็นดังกล่าว ส่วนสมาชิกไทย-โพรวองซ์ ได้กล่าวถึงเด็กที่ถือสองสัญชาติซึ่งยังประสบปัญหาด้านกฎหมายหลายประการ
คุณทวีพร บรันดท์ ผู้แทนจากประเทศเยอรมนีได้เสนอถึงความต้องการของผู้ประกอบอาชีพนักจิตวิทยา และผู้ช่วยพยาบาลชาวไทยในประเทศเยอรมนี ซึ่งจะเป็นการดี หากมีการเตรียมความพร้อมสำหรับคนที่จะมาทำงาน
คุณนุชนารถ วรรณขาว ผู้แทนจากประเทศอิตาลีได้กล่าวถึงความต้องการพื้นที่ตลาดนัดสินค้าและอาหารไทยที่สอดแทรกวัฒนธรรมซึ่งกำลังเป็นที่สนใจอย่างมากในปัจจุบัน
น้องพลอย ผู้ซึ่งประสบปัญหาจากการเข้าร่วมโครงการพี่เลี้ยงเด็ก (ออแพร์)ที่มาขอความช่วยเหลือที่กรุงปารีส ได้ขอให้กระทรวง พม. เป็นหน่วยงานช่วยเหลือและเป็นที่พึ่งสำหรับคนไทยที่ประสบปัญหา
นายจุติ กล่าวเพิ่มเติมว่าตนได้ตอบรับที่จะไปบูรณาการข้ามกระทรวง เช่น กระทรวงแรงงาน กระทรวงวัฒนธรรม กระทรวงการต่างประเทศ กระทรวงกลาโหม กระทรวงการอุดมศึกษา วิทยาศาสตร์ วิจัย และนวัตกรรม ฯลฯ ในเรื่องการส่งเสริมอาชีพที่สามารถดำเนินการได้รวดเร็วและน่าจะประสบความสำเร็จคือ การส่งเชฟชื่อดังของไทยมาช่วยอบรมเพิ่มเติมความรู้ด้านอาหารไทย ยิ่งไปกว่านั้น ในโอกาสนี้ตนได้แต่งตั้งผู้แทนหญิงไทยรวมทั้งหมด 12 ท่าน ให้เป็นอาสาสมัครพัฒนาสังคมและความมั่นคงของมนุษย์ (อพม.) กิตติมศักดิ์ และเป็นตัวแทนกระทรวง พม. ในต่างประเทศ เรียกว่า Thai Community Ambassador เพื่อเป็นผู้ประสานความช่วยเหลือของกระทรวง พม. โดยตรงให้กับคนไทยในต่างประเทศอีกด้วย
วันอังคารที่ 11 มกราคม 2565
กลุ่มศิลปิน คนบันเทิง ขอบคุณให้กำลังใจ ‘นายกตู่’ ‘รมว.เฮ้ง’ ที่ช่วยเยียวยายามวิกฤต
. .
เมื่อวันที่ 10 มกราคม 2565 คุณวรพจน์ นิ่มวิจิตร ตัวแทนผู้จัดงานคอนเสิร์ต อีเว้นท์ จากสมาพันธ์เครือข่ายคนบันเทิงอาชีพแห่งประเทศไทย ซึ่งเป็นตัวแทนกลุ่มผู้ประกอบอาชีพอิสระ คนทำงานกลางคืน
ในกิจการสถานบันเทิง คลับ ผับ บาร์ คาราโอเกะ ที่ได้รับผลกระทบจากมาตรการของรัฐว่า วันนี้พวกเราในฐานะตัวแทนกลุ่มเครือข่ายคนบันเทิงอาชีพขอขอบคุณรัฐบาล โดยเฉพาะท่านนายกรัฐมนตรี พล.อ.ประยุทธ์ จันทร์โอชา และท่านสุชาติ ชมกลิ่น รัฐมนตรีว่าการกระทรวงแรงงาน ที่ท่านให้การแก้ไขปัญหาและช่วยเหลือได้อย่างรวดเร็ว มีความห่วงใยและเล็งเห็นความสำคัญของพี่น้องคนทำงานในสถานบันเทิง ในวันนี้พวกเราได้รับการช่วยเหลือเยียวยาจากท่านแล้ว แม้ว่าเป็นเงินจำนวนไม่มากแต่เงินส่วนนี้ก็สามารถช่วยเหลือแบ่งเบาภาระค่าใช้จ่ายของแต่ละคนในครอบครัวให้สามารถดำเนินชีวิตในยามวิกฤตจากโควิดได้ พวกเราขอเป็นกำลังใจในการทำงานให้ท่านต่อไป
ทางด้าน คุณเกียรติคุณ วีระพงษ์ประดิษฐ์ ตัวแทนสมาคมศิลปินตลกแห่งประเทศไทย กล่าวว่า ขณะนี้เพื่อน ๆ สมาชิกในสมาคมศิลปินตลกแห่งประเทศไทยส่วนใหญ่ต่างทยอยได้รับเงินช่วยเหลือเยียวยาจากรัฐบาลแล้ว จำนวน 5,000 บาท ทุกคนที่ได้รับเงินช่วยเหลือในส่วนนี้ต่างดีใจเป็นอย่างมาก ผมในนามตัวแทนสมาคมศิลปินตลกแห่งประเทศไทย ก่อนอื่นต้องขอบคุณรัฐบาล และกระทรวงแรงงานด้วย โดยท่านนายกรัฐมนตรี พล.อ.ประยุทธ์ จันทร์โอชา และรัฐมนตรีว่าการกระทรวงแรงงาน ท่านสุชาติ ชมกลิ่น ที่ท่านเล็งเห็นความสำคัญอาชีพอย่างพวกเราตรงนี้โดยไม่ได้ปล่อยผ่านไป เพราะว่าเราไม่มีอาชีพ เราหยุดงานมา 2 ปีแล้วจากผลกระทบโควิด ซึ่งเงิน 5,000 บาท แม้จะไม่มากแต่สามารถช่วยเหลือเยียวยาการดำรงชีวิตของศิลปินตลกได้
ขณะที่ ช.อ้น ณ บางช้าง ศิลปินอาวุโส กล่าวว่า มาตรการช่วยเหลือเยียวยากลุ่มอาชีพศิลปินคนทำงานกลางคืนในครั้งนี้ ถือว่าได้เห็นความตั้งใจจริงจากรัฐบาลและกระทรวงแรงงาน แม้เงินไม่มากแต่ช่วยทำให้ต่อลมหายใจของอาชีพศิลปินที่ได้รับความเดือดร้อนได้ เพราะไม่ได้ทำการแสดงมาเป็นเวลานานเนื่องจากผลกระทบโควิด ซึ่งขณะนี้พวกเราส่วนใหญ่เริ่มได้รับเงินเยียวยาแล้ว เงินส่วนนี้จะช่วยเป็นต้นทุนในการทำมาหากินในอาชีพของเราได้ ส่วนความคืบหน้าการรวมกลุ่มเพื่อจัดตั้งสภาศิลปะและวัฒนธรรมแห่งชาตินั้น อยู่ในขั้นตอนการดำเนินการของศิลปินแขนงต่าง ๆ และสายงานที่เกี่ยวข้อง เพื่อให้ได้เข้าสู่ระบบ เป็นหลักแหล่ง และมีองค์กรรองรับ รวมทั้งต่อไปหากเจอเหตุการณ์วิกฤตเช่นนี้จะสามารถเข้าถึงการช่วยเหลือดูแลจากภาครัฐได้
วันพฤหัสบดีที่ 30 มิถุนายน 2565
บก. แก้ไขระยะเวลาการสิ้นสุดมาตรการให้ความช่วยเหลือผู้ประกอบการฯ ในช่วงโควิด 19 กรณีกำหนดอัตราค่าปรับร้อยละ 0 ให้สอดคล้องกับสถานการณ์ปัจจุบัน
คณะกรรมการวินิจฉัยฯ แก้ไขระยะเวลามาตรการให้ความช่วยเหลือผู้ประกอบการในช่วงการแพร่ระบาดของโควิด 19 ในการกำหนดอัตราค่าปรับร้อยละ 0 จากเดิม “จนถึงก่อนวันที่มีการประกาศยกเลิกประกาศสถานการณ์ฉุกเฉิน” เป็น “ถึงวันที่ 30 มิถุนายน 2565”
นางสาวกุลยา ตันติเตมิท อธิบดีกรมบัญชีกลาง เปิดเผยว่า เนื่องจากสถานการณ์การแพร่ระบาดของโรคติดเชื้อไวรัสโคโรนา 2019 หรือโควิด 19 ในประเทศไทยในภาพรวม พบว่ามีแนวโน้มที่ลดลงอย่างต่อเนื่อง และการแพร่ระบาดของโรคไม่ได้เป็นอุปสรรคต่อการปฏิบัติงานของหน่วยงานของรัฐดังเช่นที่ผ่านมา ดังนั้น เพื่อให้สอดคล้องกับสถานการณ์ในปัจจุบัน คณะกรรมการวินิจฉัยปัญหาการจัดซื้อจัดจ้างและการบริหารพัสดุภาครัฐ (คณะกรรมการวินิจฉัย) จึงได้แก้ไขระยะเวลามาตรการให้ความช่วยเหลือผู้ประกอบการในช่วงการแพร่ระบาดของโควิด 19 ในการกำหนดอัตราค่าปรับร้อยละ 0 จากเดิม “จนถึงก่อนวันที่มีการประกาศยกเลิกประกาศสถานการณ์ฉุกเฉิน” เป็น “ถึงวันที่ 30 มิถุนายน 2565”
อธิบดีกรมบัญชีกลาง กล่าวต่อว่า สัญญาหรือข้อตกลงเป็นหนังสือที่ได้ลงนามภายหลังวันที่ 30 มิถุนายน 2565 จะไม่ได้รับความช่วยเหลือตามมาตรการดังกล่าว และขอให้หน่วยงานของรัฐทำหนังสือแจ้งคู่สัญญาที่เคยยอมรับการช่วยเหลือและได้แก้ไขสัญญาให้เป็นไปตามหนังสือคณะกรรมการวินิจฉัยปัญหาการจัดซื้อจัดจ้างและการบริหารพัสดุภาครัฐ ด่วนที่สุด ที่ กค (กวจ) 0405.2/ว 693 ลงวันที่ 6 สิงหาคม 2564 ไปแล้ว ได้รับทราบและแก้ไขสัญญาฯ ให้อัตราค่าปรับเป็นไปตามเงื่อนไขเดิมในสัญญาก่อนได้รับความช่วยเหลือ และสอดคล้องกับหนังสือคณะกรรมการวินิจฉัยปัญหาการจัดซื้อจัดจ้างและการบริหารพัสดุภาครัฐ ด่วนที่สุด ที่ กค (กวจ) 0405.2/ว 645 ลงวันที่ 21 มิถุนายน 2565 ด้วย โดยสรุปได้ดังนี้
1. สัญญาที่ลงนามก่อนวันที่ 26 มีนาคม 2563
1.1 กรณีสัญญาครบกำหนดส่งมอบก่อนวันที่ 26 มีนาคม 2563 และมีค่าปรับเกิดขึ้นก่อนวันที่ 26 มีนาคม 2563 หากส่งมอบงานครบถ้วนถูกต้องหลังวันที่ 30 มิถุนายน 2565 จะมีค่าปรับ 2 ช่วง คือ ค่าปรับที่เกิดก่อนวันที่ 26 มีนาคม 2563 และเกิดตั้งแต่วันที่ 1 กรกฎาคม 2565 เป็นต้นไป
1.2 กรณีสัญญาครบกำหนดส่งมอบในช่วงวันที่ 26 มีนาคม 2563 ถึงวันที่ 30 มิถุนายน 2565 และได้ส่งมอบงานครบถ้วนถูกต้องหลังวันที่ 30 มิถุนายน 2565 หากส่งมอบงานล่าช้าจะมีค่าปรับในส่วนที่เกินกว่าจำนวนวันตั้งแต่วันที่ 26 มีนาคม 2563 ถึงวันที่ครบกำหนดส่งมอบตามสัญญา
1.3 กรณีสัญญาครบกำหนดส่งมอบหลังวันที่ 30 มิถุนายน 2565 จะมีค่าปรับเมื่อได้ส่งมอบงานล่าช้าเกินกว่า 828 วัน
2. สัญญาที่ลงนามหลังวันที่ 26 มีนาคม 2563
2.1 กรณีสัญญาครบกำหนดส่งมอบในช่วงวันที่ 26 มีนาคม 2563 ถึงวันที่ 30 มิถุนายน 2565 หรือครบกำหนดส่งมอบหลังวันที่ 30 มิถุนายน 2565 จะมีค่าปรับเมื่อส่งมอบงานล่าช้าเกินกว่าจำนวนวันตั้งแต่วันที่ลงนามในสัญญาถึงวันที่ 30 มิถุนายน 2565
2.2 กรณีสัญญาครบกำหนดส่งมอบหลังวันที่ 30 มิถุนายน 2565 จะมีค่าปรับเมื่อส่งมอบงานล่าช้าเกินกว่าจำนวนวันตั้งแต่วันที่ลงนามในสัญญาถึงวันที่ 30 มิถุนายน 2565
“สำหรับสัญญาฯ ที่ยังได้รับผลกระทบเรื่องแรงงานในช่วงการแพร่ระบาดของโควิด 19 หน่วยงานของรัฐสามารถพิจารณางดหรือลดค่าปรับ หรือขยายระยะเวลาทำการตามสัญญาให้แก่คู่สัญญาได้ รายละเอียดตามหนังสือคณะกรรมการวินิจฉัยปัญหาการจัดซื้อจัดจ้างและการบริหารพัสดุภาครัฐ ด่วนที่สุด ที่ กค (กวจ) 0405.2/ว 423 ลงวันที่ 10 กันยายน 2563 หรือสอบถามรายละเอียดเพิ่มเติมได้ที่ Call Center กรมบัญชีกลาง 02 270 6400 ในวัน เวลาราชการ” อธิบดีกรมบัญชีกลาง กล่าวทิ้งท้าย
วันพฤหัสบดีที่ 21 กรกฎาคม 2565
โฆษกรัฐบาลเผย "นายกฯ" สั่งการหน่วยงานเตรียมแผนเผชิญเหตุ ลดผลกระทบและความเดือดร้อนของประชาชนให้ได้มากที่สุด  จากฝนตกหนักในช่วง 21-25 ก.ค.นี้
โฆษกรัฐบาลเผย "นายกฯ" สั่งการหน่วยงานเตรียมแผนเผชิญเหตุ ลดผลกระทบและความเดือดร้อนของประชาชนให้ได้มากที่สุด  จากฝนตกหนักในช่วง 21-25 ก.ค.นี้
วันที่ 21 กรกฎาคม 2565 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า ตามประกาศกองอำนวยการน้ำแห่งชาติ (กอนช.) ฉบับที่ 21/2565 เรื่อง “เฝ้าระวังพื้นที่เสี่ยงน้ำหลาก และน้ำท่วมฉับพลัน” การประเมินสถานการณ์น้ำจากฝนคาดการณ์ของกรมอุตุนิยมวิทยาและสถาบันสารสนเทศทรัพยากรน้ำ (องค์การมหาชน) พบว่าจะมีปริมาณฝนตกสะสมต่อเนื่อง ประกอบกับสถานการณ์น้ำในลำน้ำและแหล่งน้ำธรรมชาติบางพื้นที่ที่ฝนตกหนักอยู่ในเกณฑ์น้ำมาก อาจส่งผลให้เกิดน้ำหลาก และน้ำท่วมฉับพลัน พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมห่วงใยพี่น้องประชาชนที่อาจจะได้รับผลกระทบ ได้กำชับส่วนราชการที่เกี่ยวข้องเฝ้าระวังพื้นที่เสี่ยงน้ำหลาก และน้ำท่วมขังในช่วงวันที่ 21-25 กรกฎาคม 2565
นายรัฐมนตรีย้ำฯ ขอให้เฝ้าระวังระดับน้ำเพิ่มขึ้นอย่างฉับพลันบริเวณสายหลักต่าง ๆ พร้อมกับเฝ้าระวังอ่างเก็บน้ำขนาดใหญ่ที่มีปริมาตรน้ำสูง กว่าเกณฑ์ปฏิบัติการอ่างเก็บน้ำกักเก็บสูงสุดและอ่างเก็บน้ำขนาดกลางที่มีปริมาตรน้ำมากกว่าร้อยละ 80 และมีแนวโน้มเพิ่มสูงขึ้น เสี่ยงน้ำล้นกระทบพื้นที่บริเวณท้ายอ่างเก็บน้ำพื้นที่ภาคเหนือ ได้แก่จังหวัดเชียงใหม่ น่าน และเพชรบูรณ์ ภาคตะวันออกเฉียงเหนือ ได้แก่ จังหวัดเลย บึงกาฬ ขอนแก่น นครราชสีมา และบุรีรัมย์ ภาคตะวันออก ได้แก่ จังหวัดสระแก้ว และตราด
ทั้งนี้ เพื่อเป็นการเตรียมความพร้อมรับมือ ขอให้หน่วยงานที่เกี่ยวข้องติดตามสภาพอากาศและสถานการณ์น้ำอย่างใกล้ชิด โดยเฉพาะพื้นที่ที่มีฝนตกสะสม และพื้นที่จุดเสี่ยงที่เคยเกิดน้ำท่วมขังอยู่เป็นประจำให้ตรวจสอบความมั่นคงแข็งแรงและความสามารถในการใช้งานของอ่างเก็บน้ำ อาคารบังคับน้ำ รวมทั้งให้ติดตาม ตรวจสอบ ซ่อมแซม แนวคันบริเวณริมแม่น้ำ ต่าง ๆ ให้สามารถใช้งานได้อย่างมีประสิทธิภาพ ที่สำคัญให้กำจัดสิ่งกีดขวางทางน้ำอย่างสม่ำเสมอ พร้อมเร่งระบายน้ำในพื้นที่ที่มีน้ำท่วมขังอยู่เดิม เพื่อเตรียมพร้อมรับน้ำหลากและป้องกันน้ำท่วมที่อาจจะเกิดขึ้นอีก ขอให้บูรณาการการทำงานร่วมกับหน่วยงานที่เกี่ยวข้องในการเข้าไปให้ความช่วยเหลือประชาชนได้อย่างทันท่วงทีด้วย
..............................
วันพฤหัสบดีที่ 9 กันยายน 2564
การรถไฟแห่งประเทศไทยชี้แจงกรณีเตรียมขนย้ายรถดีเซลรางจากประเทศญี่ปุ่น จำนวน 17 คัน มาใช้งาน
การรถไฟแห่งประเทศไทย (รฟท.) ชี้แจงกรณีการออกประกาศจัดจ้างขนย้ายรถดีเซลรางจากประเทศญี่ปุ่น จำนวน 17 คัน เมื่อวันที่ 6 กันยายน 2564 เพื่อนำตู้โดยสารดังกล่าวมาปรับปรุงและใช้งาน ซึ่งขณะนี้อยู่ระหว่างการดำเนินการ
นายเอกรัช ศรีอาระยันพงษ์ ผู้อำนวยการศูนย์ประชาสัมพันธ์ การรถไฟแห่งประเทศไทย (รฟท.) ชี้แจงกรณีการออกประกาศจัดจ้างขนย้ายรถดีเซลรางจากประเทศญี่ปุ่น จำนวน 17 คัน เมื่อวันที่ 6 กันยายน 2564 เพื่อนำตู้โดยสารดังกล่าวมาปรับปรุงและใช้งาน ซึ่งขณะนี้อยู่ระหว่างการดำเนินการ โดยระบุว่าเรื่องดังกล่าวเป็นความร่วมมือระหว่าง รฟท. และ บริษัท JR Hokkaido ในการส่งมอบให้กับประเทศไทยโดยไม่เสียค่าใช้จ่าย แต่ทั้งนี้ รฟท. จะเป็นผู้รับผิดชอบค่าใช้จ่ายในการขนย้ายเท่านั้น ทั้งนี้ จากการตรวจสอบสภาพตู้รถโดยสารในเบื้องต้นอยู่ในสภาพดี สามารถนำมาใช้งานได้ แม้จะเป็นตู้โดยสารที่ถูกปลดระวางในปี 2559 แต่ก็ได้รับการดูแล บำรุงรักษาเป็นอย่างดี ซึ่งเมื่อ รฟท. ได้รับตู้โดยสารดังกล่าวมา ก็จะเข้าไปตรวจสอบด้านความปลอดภัย และนำมาดัดแปลงเพื่อให้เหมาะสมกับการใช้งาน และระบบของ รฟท. เบื้องต้น คาดว่าจะนำตู้โดยสารดังกล่าวมาใช้ในการส่งเสริมการท่องเที่ยว เพื่อกระตุ้นเศรษฐกิจภายในประเทศ
ก่อนหน้านี้ รฟท. เคยได้รับตู้โดยสารรถไฟจากประเทศญี่ปุ่น (บริษัท JR-West) เพื่อใช้ในกิจการรถไฟมาแล้ว โดยนำมาปรับปรุงและดัดแปลงเป็นรถโดยสาร และรถจัดเฉพาะ เช่น รถ SRT Prestige รถประชุมปรับอากาศ ฯลฯ ให้บริการแก่ประชาชน โดยสามารถสร้างรายได้ให้กับ รฟท. และส่งเสริมการท่องเที่ยวภายในประเทศได้เป็นอย่างดี ทั้งนี้ ด้วยความสัมพันธ์อันดีระหว่าง รฟท. กับ JR Hokkaido ในความร่วมมือด้านต่าง ๆ อาทิ การพัฒนาระบบราง การพัฒนาบุคคลากร และเทคโนโลยี เพื่อนำมาปรับใช้ให้เกิดประโยชน์กับ รฟท. ซึ่งความร่วมมือระหว่าง รฟท. และ JR Hokkaido ในครั้งนี้เป็นความร่วมมือในการมอบตู้โดยสารเป็นครั้งที่ 2 หลังจากครั้งแรกได้ส่งมาให้ประเทศไทยแล้ว จำนวน 10 ตู้ เมื่อเดือนตุลาคม 2561 และอยู่ระหว่างกระบวนการปรับปรุงดัดแปลงเพื่อใช้สำหรับเป็นขบวนรถด้านการท่องเที่ยวแล้ว โดยการออกแบบนั้น ใน 1 ขบวน มีตู้โดยสาร 5 คัน แบ่งเป็นรถนั่งทั่วไป 3 คัน รถสำหรับครอบครัว 1 คัน และรถพักผ่อน 1 คัน ซึ่งการออกแบบและสีสันจะเป็นไปตามลักษณะของเส้นทางที่ให้บริการของรถไฟท่องเที่ยวขบวนนั้น ๆ โดยสามารถนำออกให้บริการได้ในช่วงประมาณปี 2565 พร้อมยืนยันการประกาศจัดซื้อจัดจ้างขนย้ายตู้โดยสารดังกล่าว เป็นไปตามระเบียบข้อบังคับของการรถไฟฯ ทุกประการ
วันศุกร์ที่ 8 ตุลาคม 2564
กทพ. ดำเนินการระบบเก็บค่าผ่านทางพิเศษอัตโนมัติแบบไม่มีไม้กั้น (Multi - Lane Free Flow)
คาดว่าจะเปิดให้บริการได้ในต้นปี 2565
การทางพิเศษแห่งประเทศไทย (กทพ.) กระทรวงคมนาคม ได้ดำเนินการระบบเก็บค่าผ่านทางพิเศษอัตโนมัติแบบไม่มีไม้กั้น (Multi - Lane Free Flow) โดยร่วมกับกรมทางหลวง (ทล.) ในการบูรณาการให้เป็นไปในรูปแบบและมาตรฐานเดียวกัน (Single Platform System) โดยในส่วนของ กทพ. ระยะที่ 1 จะดำเนินการที่ทางพิเศษฉลองรัช 3 ด่าน คือ ด่านจตุโชติ ด่านสุขาภิบาล 5-1 และด่านสุขาภิบาล 5-2 ทั้งนี้ ความก้าวหน้าในส่วนของ กทพ. ได้ลงนามในสัญญาจ้างงานติดตั้งอุปกรณ์ของระบบ Multi - Lane Free Flow (M-Flow) และพัฒนาซอฟต์แวร์และการเชื่อมต่อระบบ M-Flow กับ Single Platform System ของ ทล. ระยะที่ 1 เมื่อวันที่ 8 กันยายน 2564 โดยมีระยะเวลาดำเนินงาน 120 วัน ซึ่งมีความก้าวหน้าในการดำเนินงานร้อยละ 13.18 (ข้อมูล ณ วันที่ 8 ตุลาคม 2564) และได้ลงนามในสัญญาจ้างสถาบันเทคโนโลยีพระจอมเกล้าเจ้าคุณทหารลาดกระบัง เป็นที่ปรึกษาบริหารโครงการ (Project Management Consultant: PMC) งานระบบเก็บค่าผ่านทางพิเศษอัตโนมัติแบบไม่มีไม้กั้น (Free - Flow) ให้เป็นรูปแบบและมาตรฐานเดียวกัน (Single Platform System) เมื่อวันที่ 14 กันยายน 2564 เพื่อให้สามารถดำเนินการระบบ M-Flow ได้อย่างสมบูรณ์และมีประสิทธิภาพ โดยที่ปรึกษาฯ จะศึกษาในรายละเอียดเพื่อประเมินความเหมาะสมและปรับปรุงการออกแบบทั้งในส่วนงานซอฟต์แวร์ ฮาร์ดแวร์ และกระบวนการดำเนินงานที่เกี่ยวข้องสำหรับการดำเนินงาน นอกจากนี้ยังเตรียมการในด้านกฎหมายที่เกี่ยวข้อง และเตรียมการในเรื่องการสร้างการรับรู้และประชาสัมพันธ์การเปิดให้บริการ M-Flow บนทางพิเศษ โดยจะเปิดทดสอบระบบเสมือนจริง (Soft Opening) ในเดือนมีนาคม 2565 และเปิดให้บริการในช่วงเดือนเมษายน 2565
​ทั้งนี้ ระบบ M-Flow เป็นทางเลือกใหม่ของการชำระค่าผ่านทางพิเศษที่สะดวกรวดเร็วไม่ต้องหยุดหรือชะลอรถ โดยใช้เทคโนโลยี Video Tolling ซึ่งเป็นระบบกล้องตรวจจับป้ายทะเบียนอัตโนมัติ (Automated License Plate Recognition) ด้วยเทคโนโลยี AI ร่วมกับระบบการตรวจจับยานพาหนะอัตโนมัติ (AVI) เพื่อใช้ตรวจสอบยานพาหนะและระบุตัวตนผู้ใช้ทาง สำหรับการใช้งานระบบ M-Flow ผู้ใช้บริการจะต้องลงทะเบียนรถยนต์ก่อนเริ่มใช้งานที่ Website : www.Mflowthai.com และ Application : M-flow และสามารถใช้บริการช่องทางที่มีสัญลักษณ์ M-Flow ที่ไม่มีไม้กั้น โดยระบบ M-Flow สามารถรองรับการใช้ความเร็วได้สูงสุด 160 กิโลเมตรต่อชั่วโมง ทำให้สามารถระบายรถได้เร็วกว่าระบบเดิม รองรับการใช้งานของรถทุกประเภทและมีระบบแจ้งเตือนการใช้งานสำหรับช่องทางการชำระเงิน ผู้ใช้บริการสามารถชำระเงิน ค่าผ่านทางได้หลากหลายช่องทางอย่างสะดวกสบาย ทั้งรูปแบบการชำระเงินเป็นรายครั้งที่วิ่งผ่านทางหรือรูปแบบชำระตามรอบบิลรายเดือน รวมถึงรองรับรูปแบบการชำระเงินด้วยตนเอง และรูปแบบการชำระเงินผ่านการตัดบัตรบัญชีสำรองของบัตร Easy Pass และ M-Pass แบบอัตโนมัติ
วันจันทร์ที่ 6 ธันวาคม 2564
เฮ้ง สลดสาวก่อสร้างพลัดตกอาคารเสียชีวิต แสดงความเสียใจส่งเจ้าหน้าที่รุดช่วยเหลือตรวจสอบ
รมว.เฮ้ง แสดงความเสียใจกับญาติผู้เสียชีวิตก่อสร้างพลัดตกอาคารเสียชีวิต พร้อมส่งเจ้าหน้าที่รุดช่วยเหลือตรวจสอบ
นายสุชาติ ชมกลิ่น รัฐมนตรีว่าการกระทรวงแรงงานเปิดเผยว่า ขอแสดงความเสียใจกับญาติผู้เสียชีวิต กรณีคนงานก่อสร้างหญิงพลัดตกจากที่สูงซึ่งเป็นอาคารที่อยู่ระหว่างการก่อสร้างบริษัทแห่งหนึ่ง ถนนเลียบคลองภาษีเจริญฝั่งใต้ แขวงหนองแขม เขตหนองแขม กรุงเทพฯ จากรายงานในเบื้องตนพบว่าผู้เสียชีวิตชื่อนางสาวบุญออน ทาสีฟู อายุ 40 ปี ภูมิลำเนาอยู่ที่จังหวัดปทุมธานี ก่อนเสียชีวิตปฏิบัติหน้าที่ผูกเหล็ก ซึ่งการก่อสร้างอยู่ระหว่างการเทคานด้านบน ช่วงเวลาเกิดเหตุเป็นเวลาที่คนงานส่วนใหญ่เลิกงานแล้ว แต่จะมีบางคนยังทำงานล่วงเวลา ผู้เสียชีวิตกำลังเดินลงจากอาคารเพื่อจะกลับที่พัก ได้เดินเหยียบแผ่นไม้ที่วางแบบไว้ด้านบนและพลัดตกลงมาถูกเหล็กเสียบที่ลำคอ และตามลำตัว 5 แห่ง เสียชีวิตในที่เกิดเหตุ ตนเองรู้สึกกังวลใจและห่วงใยจึงได้สั่งการให้สำนักงานประกันสังคม เข้าตรวจสอบดูแลให้ความช่วยเหลือด้านสิทธิประโยชน์ที่ญาติผู้เสียชีวิตพึงได้กรณีเสียชีวิตเนื่องจากการทำงาน จากกองทุนเงินทดแทนอย่างเต็มที่ อันได้แก่ เงินทดแทนกรณีเสียชีวิต ค่าทำศพ 50,000 บาท และเงินบำเหน็จชราภาพ พร้อมทั้งมอบให้กรมสวัสดิการและคุ้มครองแรงงานเข้าตรวจสอบการดำเนินงานตามกฎหมายความปลอดภัย อาชีวอนามัยและสภาพแวดล้อมในการทำงาน ว่านายจ้างปฏิบัติถูกต้องหรือไม่อย่างไร
ด้านนายนิยม สองแก้ว อธิบดีกรมสวัสดิการและคุ้มครองแรงงานกล่าวถึงอุบัติเหตุงานก่อสร้างในช่วงหน้าหนาวว่า ในช่วงหน้าหนาวของทุกปีมักจะเกิดอุบัติเหตุคนงานก่อสร้างพลัดตกจากที่สูงเป็นประจำ เนื่องจากอากาศหนาวร่างกายปรับสภาพไม่เป็นปกติอาจเกิดตะคิวหรือล้าได้ง่าย จึงขอเตือนมายังนายจ้างและลูกจ้างที่ปฏิบัติงานในที่สูงหรือในสถานที่ที่เสี่ยงต่อการเกิดอุบัติเหตุ เพิ่มความระมัดระวังให้มากขึ้น เพื่อป้องกันการเกิดอุบัติเหตุและเกิดความสูญเสียได้รับบาดเจ็บหรือเสียชีวิตตามมา
วันพฤหัสบดีที่ 16 มิถุนายน 2565
องคมนตรี ติดตามการพัฒนางาน โรงพยาบาลพระทองคำเฉลิมพระเกียรติ 80 พรรษา ชื่นชมระบบดูแลผู้ป่วยภาวะพึ่งพิงถึงบ้าน
องคมนตรี ติดตามความก้าวหน้าการพัฒนางานของโรงพยาบาลพระทองคำเฉลิมพระเกียรติ 80 พรรษา จังหวัดนครราชสีมา ชื่นชมการจัดบริการดูแลผู้ป่วยระยะประคับประคอง ผู้ป่วยติดบ้านติดเตียง ผู้ป่วยระยะสุดท้าย และครอบครัวผู้ป่วยหลังเสียชีวิต ถึงบ้าน
องคมนตรี ติดตามความก้าวหน้าการพัฒนางานของโรงพยาบาลพระทองคำเฉลิมพระเกียรติ 80 พรรษา จังหวัดนครราชสีมา ชื่นชมการจัดบริการดูแลผู้ป่วยระยะประคับประคอง ผู้ป่วยติดบ้านติดเตียง ผู้ป่วยระยะสุดท้าย และครอบครัวผู้ป่วยหลังเสียชีวิต ถึงบ้าน ช่วยให้คนในชุมชนมีคุณภาพชีวิตที่ดีขึ้น
วันนี้ (16 มิถุนายน 2565 ) ที่โรงพยาบาลพระทองคำเฉลิมพระเกียรติ 80 พรรษา อำเภอพระทองคำ จังหวัดนครราชสีมา พลอากาศเอก ชลิต พุกผาสุข องคมนตรี รองกรรมการมูลนิธิเทพรัตนเวชชานุกูล พร้อมด้วย นายแพทย์ณรงค์ สายวงศ์ รองปลัดกระทรวงสาธารณสุข นายแพทย์พงศ์เกษม ไข่มุกด์ ผู้ตรวจราชการกระทรวงสาธารณสุข เขตสุขภาพที่ 9 ดร.นายแพทย์พงศธร พอกเพิ่มดี นายแพทย์ทรงคุณวุฒิ (ด้านสาธารณสุข) กรรมการมูลนิธิเทพรัตนเวชชานุกูล คณะผู้บริหาร และหน่วยงานที่เกี่ยวข้อง ติดตามความก้าวหน้าการพัฒนางานสำคัญของโรงพยาบาล ให้กำลังใจบุคลากรผู้ปฏิบัติงาน และมอบของเยี่ยมให้กับผู้ป่วยที่มารับบริการ
นายแพทย์ณรงค์ สายวงศ์ รองปลัดกระทรวงสาธารณสุข กล่าวว่า โรงพยาบาลพระทองคำเฉลิมพระเกียรติ 80 พรรษา เป็นโรงพยาบาลชุมชนขนาด 30 เตียง ที่ผ่านการรับรองตามมาตรฐานโรงพยาบาลและบริการสุขภาพ (HA : Hospital Accreditation) ได้สานต่อพระราชปณิธานของพระบาทสมเด็จพระเจ้าอยู่หัว รัชกาลที่ 9 ในการส่งเสริมสุขภาพ รักษา ดูแลสุขภาพ และป้องกันโรค ให้กับประชาชน โดยชุมชนมีส่วนร่วม ซึ่งที่ผ่านมาได้ดำเนินโครงการต่างๆ ร่วมกับชุมชนมาอย่างต่อเนื่อง อาทิ “การพาหมอไปหาผู้ป่วย” โดยมีทีมสหวิชาชีพลงพื้นที่ดูแลผู้ป่วยระยะประคับประคอง (Palliative Care) ผู้ป่วยติดบ้านติดเตียง ผู้ป่วยระยะสุดท้าย และดูแลครอบครัวผู้ป่วยหลังเสียชีวิตในชุมชน ซึ่งในปี 2565 ได้ให้การดูแลผู้ป่วยกลุ่มนี้ 37 ราย ได้รับความพึงพอใจจากครอบครัวผู้ป่วยกว่าร้อยละ94.67 พร้อมกันนี้ ได้มีการจัดอบรม การดูแลผู้ป่วยระยะประคับประคอง การดูแลผู้ป่วยที่บ้านให้กับ อสม./เจ้าหน้าที่ รพ.สต.ในพื้นที่ พร้อมออกเยี่ยมบ้านผู้ป่วยทุกวันพฤหัสบดี
นอกจากนี้ ยังจัดบริการกายภาพบำบัดเชิงรุกสู่ชุมชน รักษาฟื้นฟูผู้ที่มีปัญหาทางสายตาแบบครบวงจรให้กับประชาชนในเขตอำเภอพระทองคำ และขยายครอบคลุมทั้งจังหวัดนครราชสีมา โดยตั้งแต่ปี 2560 - 2565 ให้บริการแล้ว 510 คน รวมทั้ง ตั้งศูนย์ดูแลต่อเนื่องในชุมชน ให้ยืมอุปกรณ์ทางการแพทย์ อาทิ เครื่องผลิตออกซิเจน เตียงลม ไม้เท้า รถเข็น เพื่อให้ประชาชนในชุมชนมีคุณภาพชีวิตที่ดีขึ้น
******************************* 16 มิถุนายน 2565
วันพฤหัสบดีที่ 1 กรกฎาคม 2564
สิ้นสุดโครงการเราชนะ สร้างเงินหมุนเวียนในระบบเศรษฐกิจไทยกว่า 2.7 แสนล้านบาท
โครงการเราชนะมีวัตถุประสงค์ให้ความช่วยเหลือลดภาระค่าครองชีพแก่ประชาชน โดยสนับสนุนวงเงินสิทธิ์ช่วยเหลือแก่นผู้ได้รับสิทธิ์ จำนวน 33.2 ล้านคน คนละไม่เกิน 9,000 บ. ได้ดำเนินโครงการสิ้นสุดลงแล้วเมื่อวันที่ 30 มิ.ย.2564
นางสาวกุลยา ตันติเตมิท ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยว่า โครงการเราชนะซึ่งมีวัตถุประสงค์เพื่อให้ความช่วยเหลือด้วยการลดภาระค่าครองชีพให้แก่ประชาชน เพื่อก่อให้เกิดการนำไปใช้เพื่อการใช้จ่ายสำหรับการอุปโภคบริโภค โดยเฉพาะอย่างยิ่งค่าใช้จ่ายสาธารณูปโภคที่จำเป็นและค่าใช้จ่ายสำหรับการเดินทาง อันจะก่อให้เกิดการหมุนเวียนในระบบเศรษฐกิจไทย เนื่องจากสถานการณ์การแพร่ระบาดระลอกใหม่ของโรคติดเชื้อไวรัสโคโรนา 2019 หรือ COVID-19 โดยสนับสนุนวงเงินสิทธิ์ช่วยเหลือให้แก่ประชาชนผู้ได้รับสิทธิ์ จำนวน 33.2 ล้านคน คนละไม่เกิน 9,000 บาทได้ดำเนินโครงการสิ้นสุดลงแล้วเมื่อวันที่ 30 มิถุนายน 2564 โดยมียอดใช้จ่ายทำให้มีเม็ดเงินหมุนเวียนในระบบเศรษฐกิจ รวมทั้งสิ้น 273,475 ล้านบาท
ทั้งนี้ โฆษกกระทรวงการคลังขอขอบคุณหน่วยงานภาคีเครือข่ายของกระทรวงการคลังที่มีส่วนสำคัญในการอำนวยความสะดวกแก่ประชาชน ผู้ประกอบการร้านค้าและผู้ให้บริการที่เข้าร่วมโครงการเราชนะตลอดระยะเวลาที่ผ่านมา จนสามารถบรรลุวัตถุประสงค์ของโครงการได้
สำนักงานเศรษฐกิจการคลัง โทร. 02273 9020 ต่อ 3533 3566 3579 และ 3595 (เฉพาะวันและเวลาราชการ)
Call Center ธนาคารกรุงไทย จำกัด (มหาชน)โทร. 021111122 (ตลอด 24 ชั่วโมง)
วันพุธที่ 7 กรกฎาคม 2564
สธ. รับมอบเครื่องควบคุมการให้สารละลายทางหลอดเลือดดำและระบบแจ้งเตือนไร้สาย
กระทรวงสาธารณสุขรับมอบเครื่องควบคุมการให้สารละลายทางหลอดเลือดดำและระบบแจ้งเตือนไร้สาย จากบริษัท ฐาปนินทร์ จำกัด ให้กับ รพ.บางพลี จ.สมุทรปราการ เพื่อใช้สำหรับดูแลผู้ป่วยโควิดในห้องไอซียู
วันนี้ (7 กรกฎาคม 2564 ) ที่สำนักงานปลัดกระทรวงสาธารณสุข จ.นนทบุรี นายแพทย์เกียรติภูมิ วงศ์รจิต ปลัดกระทรวงสาธารณสุข ให้สัมภาษณ์ว่า ได้รับมอบหมายจากท่านรองนายกรัฐมนตรีและรัฐมนตรีว่าการกระทรวงสาธารณสุข เป็นตัวแทนรับมอบเครื่องควบคุมการให้สารละลายทางหลอดเลือดดำ จำนวน 10 ชุด และระบบแจ้งเตือนรวมศูนย์ระบบไร้สาย ให้กับโรงพยาบาลบางพลี จังหวัดสมุทรปราการ มูลค่ารวม 1,250,000 บาท จาก คุณขจรศักดิ์ จิรรัตน์จรัสธร กรรมการผู้จัดการ และคณะผู้บริหาร บริษัท ฐาปนินทร์ จำกัด โดยมี นายวัชรพงศ์ คูวิจิตรสุวรรณ เลขานุการรัฐมนตรีว่าการกระทรวงสาธารณสุข นายแพทย์ณรงค์ สายวงศ์ รองปลัดกระทรวงสาธารณสุข นายแพทย์พิเชษฐ พัวพันกิจเจริญ ผู้อำนวยการโรงพยาบาลบางพลี และคณะผู้บริหาร ร่วมรับมอบ
นายแพทย์เกียรติภูมิกล่าวว่า ในนามกระทรวงสาธารณสุข ขอขอบคุณผู้มีจิตศรัทธาที่มีจิตกุศลนำอุปกรณ์ทางการแพทย์มามอบให้ในวันนี้ เป็นสิ่งที่มีค่าในการดูแลผู้ป่วยในยามวิกฤต ซึ่งเครื่องควบคุมการให้สารละลายทางหลอดเลือดดำจะช่วยควบคุมการให้สารละลายหรือการให้น้ำเกลือได้อย่างแม่นยำ ตามปริมาณที่แพทย์สั่งให้ผู้ป่วยแต่ละราย แสดงการทำงานแบบเรียลไทม์ ติดตามการทำงานของเครื่องแบบระยะไกล โดยไม่ต้องเข้าไปใน
ห้องไอซียูผู้ป่วยโควิด (negative pressure) บ่อยๆ มีระบบแจ้งเตือนเมื่อเกิดปัญหา เช่น น้ำเกลือไม่ไหล น้ำเกลือหมดหรือมีการติดขัด ไม่เป็นไปตามที่กำหนดถือเป็นเทคโนโลยีทางการแพทย์ที่ช่วยลดภาระงานช่วยลดการสัมผัสใกล้ชิดกับผู้ติดเชื้อเป็นสิ่งที่จำเป็นและมีประโยชน์อย่างมากในสถานการณ์ขณะนี้กระทรวงสาธารณสุขจะเร่งจัดส่งเครื่องทั้งหมดไปยังโรงพยาบาลบางพลีตามเจตนารมณ์ของผู้บริจาคโดยเร็ว เพื่อนำไปใช้ประโยชน์ในดูแลผู้ป่วยอย่างเต็มที่ต่อไป
******************************** 7 กรกฎาคม 2564
วันอาทิตย์ที่ 4 กรกฎาคม 2564
ประกาศ ขสมก. ประจำวันที่ 4 กรกฎาคม 2564 พนักงานติดเชื้อไวรัส COVID-19 จำนวน 1 ราย
ประกาศ ขสมก. ประจำวันที่ 4 กรกฎาคม 2564 พนักงานติดเชื้อไวรัส COVID-19 จำนวน 1 ราย
พนักงานเก็บค่าโดยสารรถปรับอากาศ สาย 205 เขตการเดินรถที่ 4
วันพฤหัสบดีที่ 28 ตุลาคม 2564
นายกฯ ร่วมประชุมสุดยอดอาเซียน-รัสเซีย ครั้งที่ 4 ยินดีอาเซียน-รัสเซียมุ่งผลักดันความร่วมมือบนพื้นฐานของการมีผลประโยชน์ร่วมกัน
นายกฯ ร่วมประชุมสุดยอดอาเซียน-รัสเซีย ครั้งที่ 4 ยินดีอาเซียน-รัสเซียมุ่งผลักดันความร่วมมือบนพื้นฐานของการมีผลประโยชน์ร่วมกัน
วันนี้ (28 ตุลาคม 2564) เวลา 14.00 น. ณ ตึกภักดีบดินทร์ ทำเนียบรัฐบาล พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เข้าร่วมการประชุมสุดยอดอาเซียน-รัสเซีย ครั้งที่ 4 ผ่านระบบการประชุมทางไกล พร้อมผู้นำสมาชิกอาเซียน และนายวลาดิมีร์ ปูติน ประธานาธิบดีแห่งสหพันธรัฐรัสเซีย ซึ่งนายธนกร วังบุญคงชนะ โฆษกประจำสำนักนายกรัฐมนตรี เปิดเผยสาระสำคัญของการประชุม ดังนี้
ประธานาธิบดีรัสเซียเน้นย้ำการเสริมสร้างความสัมพันธ์อาเซียน-รัสเซีย ซึ่งถือเป็นความสัมพันธ์เชิงยุทธศาสตร์ที่มีผลอย่างเป็นรูปธรรม ทั้งในด้านการเมือง เศรษฐกิจ สังคม อย่างไรก็ดี ประเด็นที่รัสเซียให้ความสำคัญ คือ การสร้างความร่วมมือที่มีพลวัต การเสริมสร้างความมั่นคง และการฟื้นฟูภายหลังสถานการณ์โควิด-19 ซึ่งเป็นประโยชน์ต่อทั้งสองฝ่าย นอกจากนี้ รัสเซียสนับสนุนให้มีการเพิ่มพูนความร่วมมือด้านความมั่นคงในภูมิภาค
นายกฯ กล่าวยินดีที่อาเซียนและรัสเซียได้ยกระดับความสัมพันธ์เป็นหุ้นส่วนทางยุทธศาสตร์มาถึง 3 ปีแล้ว ไทยชื่นชมบทบาทที่สร้างสรรค์ของรัสเซียต่อโครงสร้างสถาปัตยกรรมในภูมิภาคที่มีอาเซียนเป็นแกนกลาง ทำให้ความร่วมมือระหว่างอาเซียนกับรัสเซียมีความก้าวหน้า และมีผลลัพธ์ที่เป็นรูปธรรมในทุกมิติ ท่ามกลางช่วงเวลาที่ท้าทายนี้
ด้านการเมืองและความมั่นคง ไทยสนับสนุนให้รัสเซียพิจารณาส่งเสริมความร่วมมือที่สอดคล้องกับสาขาที่ระบุในมุมมองอาเซียนต่ออินโด-แปซิฟิก บนหลักการ 3 เอ็ม คือ การไว้เนื้อเชื่อใจซึ่งกันและกัน การเคารพซึ่งกันและกัน และการมีผลประโยชน์ร่วมกัน
ด้านเศรษฐกิจ นายกฯ เห็นว่าอาเซียนกับรัสเซียยังมีศักยภาพที่จะขยายความร่วมมือด้านการค้าและการลงทุนระหว่างกันได้อีกมาก ไทยยังสนับสนุนข้อเสนอของรัสเซียในการประกาศให้ปี 2565 เป็นปีแห่งความร่วมมือด้านวิทยาศาสตร์และเทคโนโลยีอาเซียน-รัสเซีย เพื่อต่อยอดความร่วมมือด้านวิทยาศาสตร์และเทคโนโลยีที่รัสเซียมีความเชี่ยวชาญ นอกจากนี้ ไทยให้ความสำคัญกับความร่วมมือภายใต้โมเดลเศรษฐกิจ BCG โดยเฉพาะในด้านพลังงานทางเลือก และพลังงานหมุนเวียน เนื่องจากสามารถนำไปสู่การเจริญเติบโตที่สมดุล ยั่งยืน และครอบคลุมร่วมกันต่อไป
นายกฯ กล่าวว่า ข้อเสนอ Greater Eurasian Partnership ของประธานาธิบดีปูติน สามารถเชื่อมโยงกับแผนแม่บทว่าด้วยความเชื่อมโยงระหว่างกันในอาเซียน ค.ศ. 2025 ตามแนวคิดการเชื่อมโยงยุทธศาสตร์ความเชื่อมโยงต่าง ๆ เพื่อขับเคลื่อนความเป็นหุ้นส่วนระหว่างภูมิภาคเพื่อการฟื้นฟูจากโควิด-19 ผ่านการพัฒนาโครงสร้างพื้นฐานและระบบขนส่งที่ทันสมัยและยั่งยืน การสร้างความเข้มแข็งให้กับห่วงโซ่อุปทานโลก และการใช้ประโยชน์จากเทคโนโลยีดิจิทัล
ทั้งนี้ นายกรัฐมนตรีหวังว่าจะได้ให้การต้อนรับประธานาธิบดีปูตินที่ประเทศไทยในโอกาสที่ไทยเป็นเจ้าภาพเอเปคปี 2565
วันจันทร์ที่ 16 พฤษภาคม 2565
นายกฯ กำชับ รับมือฤดูฝน 2565 ย้ำ จัดการน้ำอย่างมีประสิทธิภาพ เพื่อการเกษตร ป้องกันอุทกภัย ฝาก คมนาคม-ปภ.ดูแลความปลอดภัยการเดินทางประชาชน
นายกฯ กำชับ รับมือฤดูฝน 2565 ย้ำ จัดการน้ำอย่างมีประสิทธิภาพ เพื่อการเกษตร ป้องกันอุทกภัย ฝาก คมนาคม-ปภ.ดูแลความปลอดภัยการเดินทางประชาชน
เมื่อวันที่ 16 พ.ค. น.ส.ไตรศุลี ไตรสรณกุล รองโฆษกประจําสํานักนายกรัฐมนตรี เปิดเผยว่า ตามที่มีประกาศกรมอุตุนิยมวิทยาแจ้ง การเริ่มต้นฤดูฝนของประเทศไทย พ.ศ.2565 ตั้งแต่วันที่ 13 พ.ค.2565 เป็นต้นไป โดยถือเป็นการเข้าสู่ฤดูฝนของประเทศไทยในปีนี้นั้น พล.อ.ประยุทธ์ จันทร์โอชา นายกรัฐมนตรีและ รมว.กลาโหม กำชับให้หน่วยงานที่เกี่ยวข้อง ไม่ว่าจะเป็น กระทรวงมหาดไทย กระทรวงเกษตรและสหกรณ์ ฯลฯ เตรียมความพร้อมรองรับสถานการณ์ของฤดูฝนปี 2565 โดยเฉพาะการบริหารจัดการน้ำเพื่อการเกษตร ซึ่งขณะนี้กำลังเข้าสู่ฤดูการทำนาปี จึงย้ำถึงการบริหารจัดการน้ำอย่างเหมาะสม รอบคอบ พร้อมกับมีระบบแจ้งประชาสัมพันธ์ข้อมูลข่าวสารเกี่ยวกับการทำการเกษตรแก่เกษตรกรอย่างมีประสิทธิภาพ
น.ส.ไตรศุลี กล่าวว่า นายกรัฐมนตรี ยังกำชับให้มีการติดตามสถานการณ์น้ำอย่างใกล้ชิด พร้อมประเมินสถานการณ์อุทกภัยอย่างต่อเนื่อง โดยเน้นย้ำหน่วยงานที่เกี่ยวข้องให้มีความพร้อมรับมือทุกสถานการณ์ ทั้งด้านบุคลากร อุปกรณ์เครื่องจักร ต้องพร้อมในการใช้งาน แก้ไขสถานการณ์ได้อย่างทันถ่วงที โดยแต่ละหน่วยงานต้องมีกระบวนการประสานงานที่ดี เพื่อให้เกิดการบูรณาการ ทำงานได้อย่างรวดเร็ว เพื่อลดผลกระทบที่จะเกิดขึ้นแก่ประชาชนให้ได้มากที่สุด
น.ส.ไตรศุลี กล่าวว่า นอกจากนี้ นายกรัฐมนตรี ยังมีความเป็นห่วงการเดินทางสัญจรของประชาชนในช่วงฤดูฝน โดยเฉพาะทางบกและทางเรือ จึงกำชับให้กระทรวงคมนาคม และกรมป้องกันและบรรเทาสาธารณภัย(ปภ.) ได้ดูแลความปลอดภัยในการเดินทางของประชาชน โดยเส้นการคมนาคมทางบก ให้มีการตรวจตราป้ายแจ้งเตือนบนถนนหนทาง ป้องกันสิ่งกีดขวางบนท้องถนน เป็นต้น ส่วนทางน้ำ ได้ขอให้มีความเข้มงวดเมื่อมีประกาศเตือนภัย หรือ งดให้เรือออกจากฝั่ง หลังจากประเมินว่าอาจส่งผลให้เกิดความไม่ปลอดภัย เกิดอันตรายต่อการเดินเรือ ทั้งนี้ เพื่อป้องกันความสูญเสียที่อาจจะเกิดขึ้น
.........................
วันจันทร์ที่ 23 สิงหาคม 2564
ประกาศ​ ขสมก.​ ประจำวันที่ 23 สิงหาคม 2564 พบพนักงานติดเชื้อไวรัส COVID-19 จำนวน 7 ราย
ประกาศ​ ขสมก.​ ประจำวันที่ 23 สิงหาคม 2564 พบพนักงานติดเชื้อไวรัส COVID-19 จำนวน 7 ราย
1)​ พนักงานขับรถโดยสารธรรมดา สาย 114 เพศหญิง อายุ 41 ปี
2)​ พนักงานเก็บค่าโดยสารรถธรรมดา สาย 156 เพศหญิง อายุ 34 ปี
3)​ พนักงานเก็บค่าโดยสารรถปรับอากาศ สาย 68 เพศหญิง อายุ 23 ปี
4)​ พนักงานเก็บค่าโดยสารรถปรับอากาศ สาย 76 เพศหญิง อายุ 55 ปี
5)​ พนักงานเก็บค่าโดยสารรถปรับอากาศ สาย 517 เพศหญิง อายุ 35 ปี
6)​ พนักงานเก็บค่าโดยสารรถปรับอากาศ สาย 205 เพศหญิง อายุ 41 ปี
7)​ พนักงานขับรถโดยสารธรรมดา สาย 54 เพศชาย อายุ 26 ปี
วันพุธที่ 22 มิถุนายน 2565
Fitch Ratings คงอันดับความน่าเชื่อถือของประเทศไทย (Sovereign Credit Rating) ที่ BBB+ และคงมุมมองความน่าเชื่อถือของประเทศไทยอยู่ในระดับมีเสถียรภาพ (Stable Outlook)
เมื่อวันที่ 21 มิถุนายน 2565 บริษัท Fitch Ratings (Fitch) ได้คงอันดับความน่าเชื่อถือของประเทศไทย (Sovereign Credit Rating) ที่ BBB+ และคงมุมมองความน่าเชื่อถือของประเทศไทย (Outlook) อยู่ในระดับมีเสถียรภาพ (Stable Outlook)
นางแพตริเซีย มงคลวนิช ผู้อำนวยการสำนักงานบริหารหนี้สาธารณะ เปิดเผยว่า เมื่อวันที่ 21 มิถุนายน 2565 บริษัท Fitch Ratings (Fitch) ได้คงอันดับความน่าเชื่อถือของประเทศไทย (Sovereign Credit Rating) ที่ BBB+ และคงมุมมองความน่าเชื่อถือของประเทศไทย (Outlook) อยู่ในระดับมีเสถียรภาพ (Stable Outlook) โดยมีรายละเอียด ดังนี้
1) ภาคการคลังสาธารณะ (Public Finance) มีความเข้มแข็งเป็นผลจากการบริหารจัดการทางการคลังอย่างรอบคอบ โดยมีกรอบนโยบายเศรษฐกิจมหภาคที่แข็งแกร่ง โดย Fitch คาดว่า ปี 2565 ประเทศไทยจะขาดดุลงบประมาณลดลง เนื่องจากมีการจัดเก็บรายได้ที่มีประสิทธิภาพ และมีมาตรการทางเศรษฐกิจเพื่อบรรเทาผลกระทบจากการระบาดของ COVID-19 ที่ผ่อนคลายขึ้น สำหรับสัดส่วนหนี้ภาครัฐบาล (General Government Debt) ต่อ GDP ของประเทศไทยปี 2565 คาดว่า จะเพิ่มขึ้นอยู่ที่ร้อยละ 55.4 ต่อ GDP ซึ่งอยู่ในระดับค่ากลางเดียวกับกลุ่มประเทศที่มีอันดับความน่าเชื่อถือในระดับเดียวกัน (Peers) โดยจะสูงขึ้นเป็นร้อยละ 56.6 ต่อ GDP ในปี 2569 อย่างไรก็ดี รัฐบาลไทยจะสามารถบริหารจัดการความเสี่ยงหนี้สาธารณะที่เพิ่มขึ้นได้เป็นอย่างดี เนื่องจากมีแนวทางการบริหารจัดการทางการคลังอย่างรอบคอบและมีหนี้สาธารณะส่วนใหญ่เป็นสกุลเงินบาท ประกอบกับมีตลาดทุนในประเทศที่มั่นคง
นอกจากนี้ Fitch คาดว่า เศรษฐกิจของประเทศไทยจะขยายตัวที่ร้อยละ 4.5 เนื่องจากการฟื้นตัวของอุปสงค์ในประเทศและการกลับมาของนักท่องเที่ยว ซึ่งคาดว่าจะเพิ่มขึ้นจาก 6.5 ล้านคนในปี 2565 เป็น 22 ล้านคนในปี 2566
2) ภาคการเงินต่างประเทศ (External Finance) ยังคงมีความแข็งแกร่ง โดยมีทุนสำรองระหว่างประเทศอยู่ในระดับสูงที่เพียงพอสำหรับใช้จ่ายถึง 7.8 เดือน ซึ่งอยู่ในระดับสูงเมื่อเทียบกับค่ากลางของกลุ่มประเทศที่มีอันดับความน่าเชื่อถือในระดับเดียวกับ (BBB Peers) ที่ 5.6 เดือน ทั้งนี้ Fitch คาดว่า ปี 2565 ดุลบัญชีเดินสะพัดของประเทศไทยจะขาดดุลร้อยละ 1.8 ต่อ GDP ซึ่งลดลงจากร้อยละ 2.1 ต่อ GDP ในปี 2564 และจะกลับมาเกินดุลที่ร้อยละ 1.0 ต่อ GDP และร้อยละ 2.8 ต่อ GDP ในปี 2566 และปี 2567 ตามลำดับ จากภาคการท่องเที่ยวที่จะฟื้นตัวมากยิ่งขึ้น
ประเด็นที่ Fitch ให้ความสนใจและจะติดตามอย่างใกล้ชิด คือ แรงกดดันจากการเพิ่มขึ้นของอัตราเงินเฟ้อ สัดส่วนหนี้ภาคครัวเรือนต่อ GDP สัดส่วนประชากรผู้สูงอายุ และความไม่แน่นอนทางการเมือง ซึ่งอาจส่งผลต่อประสิทธิภาพการดำเนินงานของภาครัฐและการเติบโตทางเศรษฐกิจและสังคมของประเทศในระยะปานกลาง
วันศุกร์ที่ 12 พฤศจิกายน 2564
กรมทางหลวงชนบท รายงานสถานการณ์สายทางที่ได้รับผลกระทบจากอุทกภัยในพื้นที่ 11 จังหวัดประจำวันที่ 12 พฤศจิกายน 2564 เวลา 17.00 น. สัญจรผ่านได้ 18 สายทาง ไม่สามารถสัญจรผ่านได้ 11 สายทาง
กรมทางหลวงชนบท (ทช.) กระทรวงคมนาคม โดยสำนักบำรุงทาง รายงานถึงสถานการณ์อุทกภัยประจำวันที่ 12 พฤศจิกายน 2564 เวลา 17.00 น. ว่า มีถนนทางหลวงชนบทที่ประสบอุทกภัยในพื้นที่ 11 จังหวัด รวม 29 สายทาง สัญจรผ่านได้ 18 สายทาง และไม่สามารถสัญจรผ่านได้ 11 สายทาง
กรมทางหลวงชนบท (ทช.) กระทรวงคมนาคม โดยสำนักบำรุงทาง รายงานถึงสถานการณ์อุทกภัยประจำวันที่ 12 พฤศจิกายน 2564 เวลา 17.00 น. ว่า มีถนนทางหลวงชนบทที่ประสบอุทกภัยในพื้นที่ 11 จังหวัด ได้แก่ ชัยภูมิ สุรินทร์ บุรีรัมย์ มหาสารคาม ขอนแก่น ร้อยเอ็ด หนองบัวลำภู พระนครศรีอยุธยา เพชรบุรี สุพรรณบุรี และนครปฐม รวม 29 สายทาง สามารถสัญจรผ่านได้ 18 สายทาง และไม่สามารถสัญจรผ่านได้ 11 สายทาง แบ่งเป็น น้ำท่วมสูง 10 สายทาง (10 แห่ง) ทางขาด โครงสร้างทางชำรุด กัดเซาะ 1 สายทาง (1 แห่ง) รายละเอียดดังนี้
1. สายทาง ชย.024 สะพานข้ามแม่น้ำชี ท่านกโง่ อำเภอคอนสวรรค์ จังหวัดชัยภูมิ เส้นทางขาด (ช่วง กม. ที่ 2+000 - 3+600)
2. สายทาง สร.012 ถนนเชิงลาดสะพานใหม่นาหนองไผ่ - กระโพ อำเภอท่าตูม และชุมพลบุรี จังหวัดสุรินทร์ น้ำท่วมสูง 50 เซนติเมตร (ช่วง กม. ที่ 1+600 - 7+000)
3. สายทาง สร.021 ถนนเชิงลาดสะพานมิตรภาพสระขุด อำเภอชุมพลบุรี จังหวัดสุรินทร์ น้ำท่วมสูง 50 เซนติเมตร (ช่วง กม. ที่ 1+200 - 3+400)
4. สายทาง สร.022 สะพานมิตรภาพบะ - หนองเรือ อำเภอท่าตูม และชุมพลบุรี จังหวัดสุรินทร์ น้ำท่วมสูง 60 เซนติเมตร (ช่วง กม. ที่ 3+150 - 4+000)
5. สายทาง บร.018 สะพานชุมชนข้ามแม่น้ำมูล อำเภอสตึก จังหวัดบุรีรัมย์ น้ำท่วมสูง 60 เซนติเมตร (ช่วง กม. ที่ 1+250 - 1+725)
6. สายทาง รอ.015 สะพานสามสัมพันธ์ (สะพานข้ามแม่น้ำมูล) อำเภอโพนทราย จังหวัดร้อยเอ็ด น้ำท่วมสูง 40 เซนติเมตร (ช่วง กม. ที่ 0+010 - 0+810)
7. สายทาง รอ.033 ถนนเชิงลาดสะพานข้ามลำน้ำชี สะพานคุยโพธิ์ - หนองแก่ง อำเภอโพธิ์ชัย จังหวัดร้อยเอ็ด น้ำท่วมสูง 80 เซนติเมตร (ช่วง กม. ที่ 2+050 - 3+500)
8. สายทาง อย.5034 แยกทางหลวงชนบท อย.3006 (กม. ที่ 0+900) - บ้านดอนทอง อำเภอลาดบัวหลวง และเสนา จังหวัดพระนครศรีอยุธยา น้ำท่วมสูง 40 เซนติเมตร (ช่วง กม. ที่ 3+575 - 6+550)
9. สายทาง อย.3049 แยก ทล.340 (กม. ที่ 55+900) - บ้านบางตาเถร อำเภอลาดบัวหลวง จังหวัดพระนครศรีอยุธยา น้ำท่วมสูง 40 เซนติเมตร (ช่วง กม. ที่ 5+200 - 8+530)
10. สายทาง สพ.005 สะพานบางแม่หม้าย - บางเลน อำเภอบางปลาม้า จังหวัดสุพรรณบุรี น้ำท่วมสูง 50 เซนติเมตร (ช่วง กม. ที่ 0+100 - 0+800)
11. สายทาง นฐ.058 สะพานบางไผ่นารถข้ามแม่น้ำท่าจีน อำเภอบางเลน จังหวัดนครปฐม น้ำท่วมสูง 40 เซนติเมตร (ช่วง กม. ที่ 0+300)
ทั้งนี้ ทช. ได้ดำเนินการติดตั้งป้ายเตือน ป้ายแนะนำเส้นทางเลี่ยงบริเวณสายทางที่ได้รับผลกระทบจากอุทกภัยเรียบร้อยแล้ว พร้อมทั้งได้จัดเจ้าหน้าที่ติดตามสถานการณ์อุทกภัยอย่างใกล้ชิด เพื่อเข้าช่วยเหลือประชาชนและฟื้นฟูสายทางที่ได้รับผลกระทบอย่างเร่งด่วน ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม หากเกิดเหตุอุทกภัยบริเวณสายทาง สามารถแจ้งเหตุได้ที่สายด่วนกรมทางหลวงชนบท โทร. 1146
วันอังคารที่ 31 พฤษภาคม 2565
รฟท. เปิดให้บริการขบวนรถดีเซลราง เส้นทางสายใต้ เชื่อมต่อการเดินทาง (feeder) รถไฟชานเมืองสายสีแดง และรถไฟฟ้าสายสีน้ำเงิน
ส่งเสริมระบบขนส่งสาธารณะ และการประหยัดพลังงาน เริ่ม 1 มิ.ย.
นายเอกรัช ศรีอาระยันพงษ์ ผู้อำนวยการศูนย์ประชาสัมพันธ์ การรถไฟแห่งประเทศไทย (รฟท.) กระทรวงคมนาคม เปิดเผยว่า ตามที่การรถไฟฯ ได้เปิดให้บริการโครงการระบบรถไฟชานเมืองสายสีแดงช่วงบางซื่อ - รังสิต และบางซื่อ - ตลิ่งชัน ซึ่งปัจจุบันมีผู้ใช้บริการจำนวนมากและมีแนวโน้มเพิ่มขึ้นอย่างต่อเนื่อง ดังนั้น เพื่อเป็นการเพิ่มความสะดวกในการเดินทางแก่ประชาชนผู้ใช้บริการ
รฟท.จึงได้เปิดให้บริการขบวนรถดีเซลรางชานเมือง (Feeder) ในเส้นทางสายใต้ เพื่ออำนวยความสะดวกเชื่อมต่อการเดินทางกับเส้นทางรถไฟฟ้า และระบบคมนาคมขนส่งอื่น ในพื้นที่ปริมณฑลถึงกรุงเทพฯ
ซึ่งเป็นการช่วยสนับสนุนนโยบายของกระทรวงคมนาคม และรัฐบาล ในการส่งเสริมให้ประชาชนใช้ระบบขนส่งสาธารณะมากขึ้น เพื่อประหยัดการใช้น้ำมันและพลังงาน ตลอดจนยังกำหนดอัตราค่าโดยสารราคาพิเศษ เพื่อลดภาระค่าครองชีพให้กับประชาชน สำหรับผู้โดยสารกรณีขึ้น - ลงที่สถานีชุมทางตลิ่งชันเพื่อเดินทางเชื่อมต่อกับรถไฟชานเมืองสายสีแดง เริ่มให้บริการตั้งแต่วันที่ 1 มิถุนายน 2565 เป็นต้นไป
ทั้งนี้ ขบวนรถดีเซลรางชานเมือง (Feeder) เส้นทางสายใต้ เป็นขบวนรถระยะสั้น (ไป-กลับ) ระยะทางไม่เกิน 50 กิโลเมตรต่อเที่ยว มีเส้นทางระหว่างสถานีธนบุรี-ตลิ่งชัน - นครปฐม (สายใต้) เปิดให้บริการ 20 ขบวนต่อวัน สามารถเดินทางเชื่อมต่อไปยังโครงการระบบรถไฟชานเมืองสายสีแดงที่สถานีชุมทางตลิ่งชัน และจุดเชื่อมต่อรถไฟฟ้าสายสีน้ำเงินที่สถานีจรัญสนิทวงศ์ รวมทั้งระบบขนส่งสาธารณะอื่นๆ ได้อย่างสะดวก ประหยัด และปลอดภัย
นอกจากนี้รฟท. ได้กำหนดอัตราค่าโดยสารพิเศษสำหรับผู้โดยสารกรณีขึ้น-ลงที่สถานีชุมทางตลิ่งชันเพื่อเดินทางเชื่อมต่อกับรถไฟชานเมืองสายสีแดง ลดราคาค่าตั๋วโดยสารจากอัตราค่าโดยสารปกติร้อยละ 50 ดังนี้
- เดินทางจากสถานีนครปฐม-ชุมทางตลิ่งชัน อัตราค่าโดยสาร 20 จากราคาเดิม 40 บาท
- เดินทางจากสถานีธนบุรี-ชุมทางตลิ่งชัน อัตราค่าโดยสาร 10 บาท จากราคาเดิม 20 บาท
รวมทั้ง ได้ปรับเวลาขบวนรถธรรมดาและขบวนรถชานเมือง จำนวน 4 ขบวน ประกอบด้วย ขบวนรถธรรมดาที่ 260 (น้ำตก - ธนบุรี) ขบวนรถชานเมืองที่ 351/352 (ธนบุรี - ราชบุรี - ธนุบรี) และขบวนรถชานเมืองที่ 356 (สุพรรณบุรี - กรุงเทพ) เพื่อให้เวลามีความเหมาะสมกับขบวนรถดีเซลรางชานเมือง (Feeder) ช่วงสถานีนครปฐม - ตลิ่งชัน - ธนบุรี อีกด้วย
สำหรับผู้โดยสารที่มีความประสงค์จะเดินทางโดยรถดีเซลรางชานเมือง (Feeder) สามารถตรวจสอบเส้นทางและสอบถามรายละเอียดเพิ่มได้ที่ศูนย์บริการลูกค้าสัมพันธ์ หมายเลขโทรศัพท์1690 ตลอด 24 ชั่วโมง หรือ เฟซบุ๊ก แฟนเพจ ทีมพีอาร์การรถไฟแห่งประเทศไทย
วันพฤหัสบดีที่ 5 สิงหาคม 2564
รัฐบาลเร่งช่วยคู่สัญญารัฐฝ่าวิกฤตโควิด-19   เห็นชอบข้อเสนอ ก.คลังที่จะไม่คิดค่าปรับ ด้วยการปรับลดอัตราค่าปรับเป็นร้อยละศูนย์ ช่วยผู้ประกอบการในช่วงการแพร่ระบาดของโรคติดเชื้อไวรัสโคโรนา 2019
รัฐบาลเร่งช่วยคู่สัญญารัฐฝ่าวิกฤตโควิด-19   เห็นชอบข้อเสนอ ก.คลังที่จะไม่คิดค่าปรับ ด้วยการปรับลดอัตราค่าปรับเป็นร้อยละศูนย์ ช่วยผู้ประกอบการในช่วงการแพร่ระบาดของโรคติดเชื้อไวรัสโคโรนา 2019
นายอนุชา บูรพชัยศรี โฆษกประจำสำนักนายกรัฐมนตรีเปิดเผยว่าพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมทราบถึงความเดือดร้อนผู้ประกอบการ โดยเฉพาะที่เป็นคู่สัญญาของรัฐ ได้มอบหมายให้กระทรวงการคลังหาแนวทางให้การช่วยเหลือผู้ประกอบการที่เป็นคู่สัญญาของรัฐ ที่ได้รับผลกระทบจากสถานการณ์โควิด-19 อย่างเป็นรูปธรรม และในการประชุมคณะรัฐมนตรีที่ผ่านมา เห็นชอบการกำหนดอัตราค่าปรับเป็นอัตราร้อยละ 0 โดยเมื่ออัตราค่าปรับเป็นอัตราร้อยละ 0 ผู้ประกอบการก็จะไม่มีค่าปรับ
สำหรับหลักเกณฑ์และเงื่อนไข สัญญาที่ได้ลงนามหลังวันที่ 26 มีนาคม 2563 ซึ่งยังมีนิติสัมพันธ์อยู่และยังมิได้ส่งมอบงานงวดสุดท้าย หรือได้ส่งมอบงานงวดสุดท้ายก่อนวันที่มีประกาศยกเลิกประกาศสถานการณ์ฉุกเฉินที่มีความร้ายแรงทั่วราชอาณาจักรอันเนื่องมาจากการระบาดของโรคติดเชื้อไวรัสโคโรนา 2019 แต่ยังมิได้มีการตรวจรับพัสดุ ให้คิดค่าปรับในอัตราร้อยละ 0 โดยให้คิดค่าปรับในอัตราร้อยละ 0 ตั้งแต่วันที่ 26 มีนาคม 2563 จนถึงก่อนวันที่มีประกาศยกเลิกประกาศสถานการณ์ฉุกเฉิน ฯ และกรณีที่หน่วยงานของรัฐได้พิจารณางดหรือลดค่าปรับให้แก่คู่สัญญา หรือการขยายระยะเวลาทำการตามสัญญาหรือข้อตกลงแล้ว ก็ให้นำจำนวนวันดังกล่าวมาหักออกจากจำนวนวันตามมาตรการนี้ และจำนวนวันที่เหลือ ให้คิดค่าปรับในอัตราร้อยละ 0  ในส่วนค่าปรับส่วนที่เกินจำนวนวันตามมาตรการนี้ ให้คิดในอัตราที่กำหนดในสัญญาหรือข้อตกลงตามปกติ โดยให้หน่วยงานของรัฐดำเนินการตามระเบียบกระทรวงการคลังว่าด้วยการจัดซื้อจัดจ้างและการบริหารพัสดุภาครัฐ พ.ศ. 2560 ข้อ 183 ต่อไป
นายอนุชา ฯ ยังเผยว่า การกำหนดอัตราค่าปรับเป็นอัตราร้อยละ 0 เป็นการช่วยเหลือเพิ่มเติมจากการใช้ดุลพินิจของหัวหน้าหน่วยงานรัฐตามพ.ร.บ.การจัดซื้อจัดจ้างฯ ซึ่งรัฐจะไม่มีการคืนเป็นเงิน แต่จะเป็นการหักกลบแทน รัฐบาลจึงไม่มีภาระทางการคลัง และยังสามารถดำเนินการได้ทันที เนื่องจากอยู่ในอำนาจของคณะกรรมการวินิจฉัยตามพระราชบัญญัติการจัดซื้อจัดจ้างฯ มาตรา 29 วรรคหนึ่ง (4) ซึ่งจะการช่วยเหลือผู้ประกอบการภาคเอกชนที่เป็นคู่สัญญากับภาครัฐ ที่ได้รับผลกระทบในช่วงการแพร่ระบาดของโรคติดเชื้อไวรัส
..........................
วันจันทร์ที่ 1 สิงหาคม 2565
โฆษกรัฐบาลเผย "นายกฯ" หวั่นโควิด 19 โอมิครอน สายพันธุ์ย่อย BA.4 BA.5 แพร่ระบาดได้รวดเร็ว  แนะประชาชนตรวจ ATK สังเกตอาการตนเอง ก่อนกลับเข้าทำงานพรุ่งนี้หลังหยุดยาว
โฆษกรัฐบาลเผย "นายกฯ" หวั่นโควิด 19 โอมิครอน สายพันธุ์ย่อย BA.4 BA.5 แพร่ระบาดได้รวดเร็ว  แนะประชาชนตรวจ ATK สังเกตอาการตนเอง ก่อนกลับเข้าทำงานพรุ่งนี้หลังหยุดยาว  ขณะที่ภาพรวมการฉีดวัคซีนล่าสุดสะสม 141,573,519โดส
วันนี้(31กรกฎาคม2565)นายธนกรวังบุญคงชนะโฆษกประจำสำนักนายกรัฐมนตรีเปิดเผยว่าพลเอกประยุทธ์จันทร์โอชานายกรัฐมนตรีและรัฐมนตรีว่าการกระทรวงกลาโหมได้รับรายงานขณะนี้พบว่าการแพร่ระบาดของโควิด19สายพันธุ์โอมิครอนสายพันธุ์ย่อยBA.4 BA.5สามารถแพร่ระบาดได้อย่างรวดเร็วจึงอยากให้ประชาชนเน้นปฏิบัติตามมาตรการสาธารณสุขUniversal Preventionอย่างเข้มข้นต่อเนื่องช่วยลดความเสี่ยงของการติดเชื้อได้ โดยเฉพาะผู้ที่เดินทางกลับเยี่ยมครอบครัวไปพักผ่อนและท่องเที่ยวในพื้นที่ต่างๆหรือเดินทางข้ามจังหวัดในช่วงวันหยุดยาวติดต่อกันหลายวันแนะนำก่อนกลับเข้าทำงานควรตรวจATK เฝ้าสังเกตอาการตนเอง หากพบอาการน่าสงสัยจะติดเชื้อเช่นมีอาการไอเจ็บคอมีไข้ปวดกล้ามเนื้อมีน้ำมูกปวดศีรษะหายใจลำบากก็ให้รีบตรวจATK ซ้ำหากติดเชื้อก็จะได้เข้าสู่ระบบกระบวนการรักษาตามสิทธิ์ที่ตนเองมีอยู่ต่อไป
สำหรับสถานการณ์การแพร่ระบาดของโควิด-19วันนี้พบผู้ติดเชื้อโควิด-19 ผู้ป่วยรายใหม่(รักษาตัวในรพ.)จำนวน1,664รายจำแนกเป็นผู้ป่วยในประเทศ1,663รายและผู้ป่วยมาจากต่างประเทศ 1รายรวมผู้ป่วยสะสม2,366,741ราย(ตั้งแต่1มกราคม2565)ขณะที่หายป่วยกลับบ้าน2,800รายรวมหายป่วยสะสม2,367,136ราย(ตั้งแต่1มกราคม2565) โดยมีผู้ป่วยกำลังรักษา23,161รายและเสียชีวิต26รายจำนวนผู้ป่วยปอดอักเสบรักษาตัวอยู่ในโรงพยาบาล925ราย
ส่วนภาพรวมการฉีดวัคซีนโควิด-19สรุปจำนวนผู้ที่ได้รับวัคซีนสะสมตั้งแต่วันที่28ก.พ. 2564 - 30ก.ค. 2565รวมทั้งสิ้น141,573,519โดส(ซึ่งรวมยอดสะสมการให้บริการฉีดวัคซีนโควิด- 19แก่กลุ่มเด็กอายุ5-11ปีตั้งแต่วันที่1ก.พ. - 30ก.ค. 2565จำนวน5,520,175โดส)จำแนกเป็นผู้ที่ได้รับวัคซีนเข็มที่1จำนวน57,134,928โดสวัคซีนเข็มที่2จำนวน53,494,397โดสและวัคซีนเข็มที่3 (ขึ้นไป)จำนวน30,944,194โดส
—————-
วันจันทร์ที่ 7 กุมภาพันธ์ 2565
โฆษกรัฐบาลประชุมโฆษกกระทรวง เน้นย้ำการทำงานเพื่อสื่อสารส่งตรงถึงประชาชน เพื่อความเข้าใจที่ถูกต้อง ครอบคลุม ก่อนการอภิปรายไม่ไว้วางใจที่จะเกิดขึ้น ย้ำชัด นายกฯ" มีผลงานชัดเจน
โฆษกรัฐบาลประชุมโฆษกกระทรวง เน้นย้ำการทำงานเพื่อสื่อสารส่งตรงถึงประชาชน เพื่อความเข้าใจที่ถูกต้อง ครอบคลุม ก่อนการอภิปรายไม่ไว้วางใจที่จะเกิดขึ้น ย้ำชัด "นายกฯ" มีผลงานชัดเจนมั่นใจประชาชนยังสนับสนุนอยู่
วันนี้ (วันที่ 7 กุมภาพันธ์ 2565) เวลา 10.30 น. นายธนกร วังบุญคงชนะ โฆษกประจำสำนักนายกรัฐมนตรี ได้เป็นประธานการประชุมคณะกรรมการโฆษกกระทรวง ครั้งที่ 1/2565 โดยได้ให้นโยบายเพื่อบูรณาการการทำงานร่วมกัน และเพื่อสร้างความเข้าใจที่ถูกต้องแก่ประชาชน ตามที่ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เน้นย้ำการประชุมฯ ครั้งนี้ เป็นไปเพื่อชี้แจงแนวทางการทำงานของโฆษกกระทรวงให้เป็นไปตามแนวนโยบายที่นายกรัฐมนตรีเน้นย้ำว่าประชาชน ต้องได้รับข้อมูลข่าวสารที่ถูกต้อง รวดเร็ว ช่องทางในการเผยแพร่ข่าวสารถึงประชาชนต้องครอบคลุม และเป็นข้อมูลข่าวสารที่เป็นประโยชน์ ซึ่งในโอกาสนี้ โฆษกรัฐบาลได้แลกเปลี่ยน ยุทธศาสตร์ ช่องทางการสื่อสารกับประชาชนทีครอบคลุม และแนวทางการทำงานของตนเอง กับโฆษกกระทรวง/ผู้แทน รวมทั้ง ร่วมประเมิน และรับฟังข้อเสนอแนะระหว่างกันเพื่อพัฒนาการทำงานในอนาคต
นายธนกร กล่าวว่า การทำงานที่ผ่านมาร่วมกับโฆษกกระทรวงทุกหน่วยงาน เป็นไปด้วยความเรียบร้อย ได้รับความช่วยเหลือร่วมมือจากทุกหน่วยงาน จึงได้ใช้โอกาสนี้ ขอบคุณโฆษกกระทรวงทุกคน และได้แลกเปลี่ยนข้อคิดเห็น เพื่อให้เกิดโอกาสในการพัฒนาแนวทางการทำงานร่วมกันต่อไปทั้งนี้ขอให้โฆษก กระทรวงทุกท่านเตรียมข้อมูลผลงานของรัฐบาลที่มีมาอย่างสม่ำเสมอนำเสนอได้ในเชิงประจักษ์นำมาสร้างการรับรู้แก่ประชาชน อย่างกว้างขวาง ครอบคลุม ตามยุทธศาสตร์การทำงานเชิงรุก ก่อนการอภิปรายไม่ไว้วางใจที่จะเกิดขึ้นในเดือนกุมภาพันธ์นี้ รวมไปถึงการทำงานในเชิงรุกสร้างการรับรู้ที่ถูกต้องให้กับประชาชน ที่ผ่านมานายกฯมีผลงานเป็นรูปธรรมมากมายและทุ่มเททำงานอย่างเต็มที่ให้กับประชาชน แต่หลายครั้งจะถูกบิดเบือนจากบางกลุ่มจึงจำเป็นที่จะต้องชี้แจง นอกจากนั้นแล้วในประเด็นทางการเมืองก็จะมีการชี้แจงด้วยข้อมูลที่ถูกต้อง ตรงประเด็น อย่างไรก็ตามส่วนตัวตนมองว่าประชาชนยังให้การสนับสนุนนายกฯ เพราะที่ผ่านมาได้ทำงานให้ประชาชนอย่างเต็มที่
วันอาทิตย์ที่ 8 พฤษภาคม 2565
สธ. มอบป้าย COVID Free Setting รับรอง “เบตง” เมืองท่องเที่ยวปลอดภัย
รัฐมนตรีช่วยว่าการกระทรวงสาธารณสุข ติดตามมาตรการ COVID Free Setting พร้อมมอบป้ายสัญลักษณ์แก่ ทะเลหมอกอัยเยอร์เวง, อุโมงค์ปิยะมิตร, สวนหมื่นบุปผา และท่าอากาศยานนานาชาติเบตง รับรองเป็นแหล่งท่องเที่ยวปลอดภัย สร้างความมั่นใจนักท่องเที่ยว
ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข กล่าวภายหลังลงพื้นที่ติดตามมาตรการความปลอดภัยสำหรับองค์กร (COVID Free Setting) ใน อ.เบตง จ.ยะลา ว่า กระทรวงสาธารณสุขให้ความสำคัญกับมาตรการ COVID Free Setting ซึ่งจะช่วยป้องกันและลดการติดเชื้อโควิด 19 โดยเฉพาะในองค์กรหรือสถานที่ที่ต้องมีการรวมตัวของคนจำนวนมาก ซึ่ง อ.เบตง เป็นเมืองเศรษฐกิจในเขตภาคใต้ มีแหล่งท่องเที่ยวทางธรรมชาติที่สวยงาม และมีการเดินทางที่สะดวก โดยหลังจากรัฐบาลได้ผ่อนคลายมาตรการเปิดประเทศต้อนรับนักท่องเที่ยว และเปิดเมืองเบตงเมื่อวันที่ 1 ธันวาคม 2564 ทำให้มีผู้เดินทางเข้ามาในพื้นที่มากขึ้น
ทั้งนี้ จากการลงพื้นที่พบว่าสถานที่ท่องเที่ยวสำคัญ รวมถึงท่าอากาศยานนานาชาติเบตง ได้ปฏิบัติตามมาตรการ COVID Free Setting เป็นอย่างดีโดยประเมินผ่านเกณฑ์ทั้ง 3 ด้าน คือ ด้านความปลอดภัยของสิ่งแวดล้อม (COVID Free Environment) มีการระบายอากาศที่ดี มีสุขอนามัยที่เหมาะสม สะอาด ปลอดภัย และมีการเว้นระยะห่าง ด้านความปลอดภัยของผู้ประกอบการ (COVID Free Personnel) พนักงานผู้ให้บริการได้รับการฉีดวัคซีนครบตามเกณฑ์ และตรวจ ATK เป็นประจำ และด้านความปลอดภัยของผู้ที่มาท่องเที่ยว (COVID Free Customer) ที่ให้ความร่วมมือปฎิบัติตามมาตรการของสถานประกอบการ จึงได้มอบป้ายสัญลักษณ์ COVID Free Setting ให้กับ ทะเลหมอกอัยเยอร์เวง, อุโมงค์ปิยะมิตร, สวนหมื่นบุปผา และท่าอากาศยานนานาชาติเบตง เพื่อรับรองมาตรฐานความปลอดภัย สร้างความมั่นใจให้กับนักท่องเที่ยวและผู้ที่เดินทางเข้าพื้นที่ ซึ่งจะส่งผลให้ภาคเศรษฐกิจกลับมาฟื้นตัวอีกครั้ง
****************************************** 8 พฤษภาคม 2565
วันจันทร์ที่ 20 กันยายน 2564
​โฆษกรัฐบาล เชิญชวนประชาชนรับชุดตรวจ ATK ผ่านแอพฯ เป๋าตัง เพื่อเข้าสู่ระบบรักษาหากพบเชื้อ ลดแพร่สู่คนรอบข้าง หลังแจกจ่ายไปแล้ว 4 วันมียอดรับเกือบ 1.5 แสนชุด
​โฆษกรัฐบาล เชิญชวนประชาชนรับชุดตรวจ ATK ผ่านแอพฯ เป๋าตัง เพื่อเข้าสู่ระบบรักษาหากพบเชื้อ ลดแพร่สู่คนรอบข้าง หลังแจกจ่ายไปแล้ว 4 วันมียอดรับเกือบ 1.5 แสนชุด
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ห่วงใยพี่น้องประชาชน พร้อมแนะนำผู้ที่ประเมินผ่านแอปพลิชัน “เป๋าตัง” เป็นกลุ่มเสี่ยงและได้รับชุดตรวจเร็ว ATK แล้ว ขอให้รีบตรวจหาเชื้อโควิด- 19 และบันทึกผลตรวจกลับเข้าสู่ระบบโดยเร็ว เพื่อที่จะได้เข้าสู่ระบบติดตามและเฝ้าระวัง รวมทั้งการเข้าถึงกระบวนการรักษาต่อไป นายกรัฐมนตรียังฝากถึงหน่วยงานที่เกี่ยวข้อง เร่งประชาสัมพันธ์พร้อมจัดทำชุดข้อมูล ข้อแนะนำเกี่ยวกับวิธีการใช้ชุดตรวจ ATK ให้ประชาชนใช้ชุดตรวจ ATK อย่างถูกต้อง เพื่อให้เกิดประโยชน์สูงสุดในการป้องกันการแพร่ระบาดของโรคโควิด-19 ด้วย
ทั้งนี้ สปสช. รายงานข้อมูลล่าสุด (20 ก.ย. 2564) ได้มีการแจกจ่ายชุดตรวจ ATK แล้วจำนวน 149,348 ชุด โดยเป็นการรับด้วยระบบ “เป๋าตัง” จำนวน 74,674 คน สำหรับขั้นตอน วิธีใช้ ATK ตรวจโควิด-19 ด้วยตนเอง โดยสำนักการแพทย์ กรุงเทพมหานครได้ให้รายละเอียด ดังนี้
ชุดตรวจ Antigen Test Kit หรือ ATK 1 ชุด ประกอบด้วย แผ่นทดสอบ หลอดดูด น้ำยา ก้าน swap และหลอดตัวอย่าง
วิธีใช้ คือ 1. เทน้ำยาลงในหลอดตัวอย่างให้ถึงจุดที่กำหนด 2. นำก้าน swap แหย่จมูก หมุน 3-4 ครั้ง ค้างไว้ 3 วินาที 3. นำก้าน swap ใส่หลอด หมุนวนในน้ำยาประมาณ 5 ครั้ง 4. นำหลอดดูดน้ำยา หยดลงช่องประมาณ 2-3 หยด 5. ถ้าขึ้น 2 แถบ ที่ C และ T แสดงว่า ติดเชื้อโควิด-19
-หากผลเป็นบวกให้แจ้งหน่วยบริการใกล้บ้าน แยกกักตัว
-หากผลเป็นลบขึ้นแค่ 1 แถบที่ C ให้ทดสอบซ้ำในอีก 3-5 วัน
“นายกรัฐมนตรียังให้ประชาชนที่รับชุดตรวจ ATK แล้ว รีบตรวจหาเชื้อโควิด-19 ทันที เพื่อที่จะได้เข้าสู่ระบบการรักษาผู้ติดเชื้อโควิด-19 โดยเร็ว และลดการแพร่กระจายเชื้อสู่คนในครอบครัวและคนรอบข้าง เมื่อมีการตรวจด้วย ATK ก็จะสามารถคัดกรองได้มากขึ้น ทั้งยังช่วยลดการแพร่ระบาดในวงกว้าง ซึ่งเป็นไปตามนโยบายของนายกรัฐมนตรีตั้งใจให้คนไทยเข้าถึงการตรวจเชื้อไวรัสโควิด-19 สะดวกและรวดเร็ว” นายธนกร ฯ กล่าว
................................